
asupra propunerilor legislative de modificare şi completarea Legii nr.448/2006 privind protecţia şi promovarea drepturilor persoanelor cu handicap 
(Plx 489/2007 şi Plx 491/2007)
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, cu dezbaterea pe fond în procedură obişnuită a două propuneri legislative de modificare şi completarea Legii nr.448/2006 privind protecţia şi promovarea drepturilor persoanelor cu handicap, trimise comisiei cu adresele nr. Plx 489 şi Plx 491 din 18 iunie 2007.
La întocmirea prezentului raport în conformitate cu prevederilor art.68 alin.(1) din Regulamentul Camerei Deputaţilor, Comisia a avut în vedere:

· avizele Consiliului Legislativ (245 şi 246 din 26.02.2007)

· avizele Consiliului Economic şi Social (BP58)

· avizele Comisiei juridice, de disciplină şi imunităţi (759/02.07.2007 şi 761/27.08.2007)
· punctele de vedere negative ale Guvernului (715/23.03.2007 şi 778/26.03.2007).

Propunerile legislative au ca obiect de reglementare modificarea art.77 din Legea nr.448/2006 privind protecţia şi promovarea drepturilor persoanelor cu handicap, în sensul stabilirii de competenţe în sarcina Agenţiei Naţionale de Ocupare a Forţei de Muncă, respectiv să monitorizeze şi să controleze plata lunară de către angajatori, la bugetul de stat, a sumei reprezentând 50% din salariul de bază minim brut pe ţară înmulţit cu numărul de locuri de muncă în care nu au angajat persoane cu handicap (Plx 489), precum şi al majorării sumei pe care angajatorii o plătesc în cazul în care nu angajează persoane cu handicap, la nivelul unui salariu de bază minim brut pe ţară înmulţit cu numărul de locuri de muncă în care nu au angajat persoane cu handicap (Plx 491). 
Comisia propune Plenului Camerei Deputaţilor respingerea iniţiativelor legislative din următoarele considerente:
· referitor la Plx 489 - conform prevederilor actuale, atribuţiile stabilite prin propunerea legislativă pentru Agenţia Naţională de Ocupare a Forţei de Muncă sunt în sarcina Inspecţiei Muncii, ceea ce nu justifică argumentele prezentate de iniţiatori cu privire la inexistenţa unei instituţii care să aplice amenda contravenţională.

Având în vedere dispoziţiile exprese ale art.77 alin.(5) şi ale art.99 alin.(2) din Legea nr.448/2006, competenţa în privinţa monitorizării şi controlului respectării obligaţiilor reglementate la art.77 alin.(2) şi alin.(3) aparţine Inspecţiei Muncii, iar constatarea contravenţiilor şi aplicarea amenzilor contravenţionale prevăzute pentru nerespectarea acestor obligaţii se efectuează de către personalul Autorităţii Naţionale pentru Persoane cu Handicap, împuternicit prin ordin al preşedintelui acesteia.
· referitor la Plx 491 – procentul de 50% din nivelul salariului de bază minim brut pe ţară, prevăzut de Legea nr.448/2006, este cel agreat de partenerii de dialog social. Considerăm că angajatorii sunt împovăraţi excesiv prin obligativitatea la plata unui salariu de bază minim brut pe ţară înmulţit cu numărul de locuri de muncă în care nu au angajat persoane cu handicap, fapt ce ar avea ca efect, atât pentru unităţile bugetare (şcoli, spitale, etc.), cât şi pentru unităţile private care se găsesc într-o situaţie financiară dificilă, înrăutăţirea situaţiei economice prin creşterea cheltuielilor indirecte cu acest tip de contribuţie.
2. Propunerile legislative fac parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterile asupra iniţiativelor legislative, care au avut loc în şedinţa comisiei din 25 septembrie 2007 au participat, în conformitate cu prevederile art.55 din Regulamentul Camerei Deputaţilor, republicat:

· d-l Akos Dertzi – Secretar de Stat, Ministerul Muncii, Familiei şi Egalităţii de Şanse
· d-na Georgeta Bratu – director, Ministerul Muncii, Familiei şi Egalităţii de Şanse

· d-na Cecilia Sebe – şef serviciu, Ministerul Muncii, Familiei şi Egalităţii de Şanse.

4. La lucrările comisiei au fost prezenţi 16 deputaţi, din totalul de 18 membri ai comisiei.

Comisia a respins cu unanimitate de voturi propunerea legislativă având Plx 489/2007 şi cu 15 voturi pentru şi o abţinere propunerea legislativă având Plx 491/2007.

5. Propunerile legislative au fost respinse de Senat în şedinţa din 13 iunie 2007. 
6. Pentru ambele propuneri legislative, Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

